Mahmudnedim Mahmudi

Mahmudnedim Mahmudi (1 mars 1944 – 27 korrik 2014) ishte inxhinier i biokimisë medicinale nga Tetova, Maqedonia. Ai kreu shkollën fillore dhe gjimnazin në Tetovë. Në vitin 1966 nisi studimet në Zagreb, në degën e Biokimisë Medicinale, të cilat i përfundoi në vitin 1973. Pas diplomimit në Zagreb, u punësua për pesë vite në Pliva si përfaqësues për Kosovën dhe Maqedoninë Perëndimore.

Në moshën 33-vjeçare, pas martesës, vendosi të kthehej në vendlindjen e tij, në Tetovë, dhe u punësua si biokimist medicinal në laboratorin e spitalit të Tetovës. Ai qëndroi në këtë post për 31 vite, deri në moshën 64-vjeçare. Gjatë kësaj periudhe ai i dedikoi shumicën e karrierës së tij profesionale shërbimit ndaj popullatës së Tetovës.

Përveç shërbimit të tij në shëndetësi, Mahmudnedim Mahmudi i shërbeu Tetovës edhe në forma të tjera. Në veçanti, ai punoi si arsimtar në shkollën e mesme medicinale në lëmin e biokimisë për gjashtë vite; gjithashtu ishte një ndër themeluesit dhe kryetari i parë i klubit të skijimit Shkëndija.

Ai ndërroi jetë të dielën, më 27 korrik 2014, në Shkup, i mbijetuar nga bashkëshortja dhe tre fëmijët e tij.